b'\n_START_ARTICLE_\nRitinis\n_START_SECTION_\nIstorija\n_START_PARAGRAPH_\nRitinio sporto \xc5\xa1aka kilo i\xc5\xa1 lietuvi\xc5\xb3 liaudies \xc5\xbeaidimo. Senov\xc4\x97je j\xc4\xaf \xc5\xbeaisdavo ne tik piemen\xc4\x97liai, bet ir suaug\xc4\x99 vyrai. Ritinio apra\xc5\xa1ymas aptinkamas XVII a. ra\xc5\xa1ytiniuose \xc5\xa1altiniuose. Savo ra\xc5\xa1tuose \xc5\xbeaidim\xc4\x85 mini Simonas Daukantas ir Motiejus Valan\xc4\x8dius \xe2\x80\x9ePalangos Juz\xc4\x97je\xe2\x80\x9c._NEWLINE_Ritinis buvo daromas i\xc5\xa1 rupl\xc4\x97to ber\xc5\xbeo ir apkaustomas metaliniu lankeliu._NEWLINE_Skirtingose vietov\xc4\x97se buvo skirtingai vadinamas: Seinuose, Mol\xc4\x97tuose, U\xc5\xbeventyje, Kupi\xc5\xa1kyje, Taurag\xc4\x97je\xc2\xa0\xe2\x80\x93 \xe2\x80\x9eripka\xe2\x80\x9c, Klaip\xc4\x97dos kra\xc5\xa1te\xc2\xa0\xe2\x80\x93 \xe2\x80\x9erifle\xe2\x80\x9c, o pietry\xc4\x8di\xc5\xb3 Lietuvoje\xc2\xa0\xe2\x80\x93 \xe2\x80\x9ekatilka\xe2\x80\x9c._NEWLINE_XIX a. pabaigoje ir XX a. pirmojoje pus\xc4\x97je, sod\xc5\xbeiams prad\xc4\x97jus skirstytis \xc4\xaf viens\xc4\x97d\xc5\xbeius, \xc5\xa1io kolektyvinio liaudies \xc5\xbeaidimo populiarumas suma\xc5\xbe\xc4\x97jo._NEWLINE_Ritin\xc4\xaf \xc4\xaf stadion\xc4\x85 perkelti \xc4\x97m\xc4\x97si k\xc5\xabno kult\xc5\xabros mokytojas Karolis Dineika. 1923 metais jis apibendrino ritinio taisykles, nustat\xc4\x97 komand\xc5\xb3 \xc5\xbeaid\xc4\x97j\xc5\xb3 skai\xc4\x8di\xc5\xb3 ir \xc5\xbeaidim\xc4\x85 perk\xc4\x97l\xc4\x97 \xc4\xaf futbolo aik\xc5\xa1t\xc4\x99._NEWLINE_Pirmosios oficialios ritinio var\xc5\xbeybos tarp Vilniaus ir Kauno komand\xc5\xb3 \xc4\xafvyko 1957\xc2\xa0m. Jos yra laikomos ritinio kaip sporto \xc5\xa1akos prad\xc5\xbeia. Nuo 1961\xc2\xa0m. rengiamas Lietuvos \xc4\x8dempionatas. Pirmojo \xc4\x8dempionato nugal\xc4\x97tojais tapo ir pereinam\xc4\x85j\xc4\xaf gintarin\xc4\xaf priz\xc4\x85 namo parsive\xc5\xbe\xc4\x97 komanda i\xc5\xa1 Plung\xc4\x97s, suburta \xe2\x80\x9eLin\xc5\xb3 audini\xc5\xb3\xe2\x80\x9c futbolo komandos pagrindu. Tai\xc2\xa0\xe2\x80\x93 Jonas Dirvonskis (kapitonas), Stasys \xc5\xa0leinius, Stasys Pronckus, Benas Mickevi\xc4\x8dius, Steponas  Gudas, Stasys \xc5\xbdalimas, Antanas \xc4\x8cesnauskas ir Romanas Daumantas, taip pat komandos \xc4\xafsteig\xc4\x97jas ir treneris Vladas \xc4\x8cesnauskas._NEWLINE_Vyksta tradiciniai turnyrai, taur\xc4\x97s var\xc5\xbeybos.\n_START_SECTION_\nTaisykl\xc4\x97s\n_START_PARAGRAPH_\nDabar ritinis \xc5\xbeaid\xc5\xbeiamas futbolo aik\xc5\xa1t\xc4\x97je, arba pana\xc5\xa1i\xc5\xb3 i\xc5\xa1matavim\xc5\xb3 sta\xc4\x8diakamp\xc4\x97je aik\xc5\xa1tel\xc4\x97je ant \xc5\xbeol\xc4\x97s. \xc5\xbdaid\xc5\xbeia dvi komandos po 7 \xc5\xbeaid\xc4\x97jus, tarp j\xc5\xb3 vienas vartininkas. Komandoje gali b\xc5\xabti 5 atsarginiai \xc5\xbeaid\xc4\x97jai. \xc5\xbdaid\xc4\x97j\xc5\xb3 keitimas neribojamas, tiktai aik\xc5\xa1t\xc4\x97je negali b\xc5\xabti daugiau kaip 7 \xc5\xbeaid\xc4\x97jai. Reikmenys: ritinio (kieto gumos disko) skersmuo 17-18\xc2\xa0cm, storis\xc2\xa0\xe2\x80\x93 2,5\xc2\xa0cm, svoris 600\xe2\x80\x93700 g. Ritmu\xc5\xa1a (lazda) riestu galu, ne ilgesn\xc4\x97 kaip 150\xc2\xa0cm, riesto galo ilgis ne daugiau kaip 40\xc2\xa0cm ir jis neplatesnis kaip 10\xc2\xa0cm (vartininko iki 15 cm)._NEWLINE_\xc5\xbdaidimo tikslas\xc2\xa0\xe2\x80\x93 i\xc5\xa1ritinti ritin\xc4\xaf per var\xc5\xbeov\xc5\xb3 ginam\xc4\x85 aik\xc5\xa1t\xc4\x97s galin\xc4\x99 linij\xc4\x85 (vienas ta\xc5\xa1kas) arba \xc4\xafritinti \xc4\xaf vartus (trys ta\xc5\xa1kai). Laimi komanda, surinkusi daugiausia ta\xc5\xa1k\xc5\xb3. Var\xc5\xbeomasi du k\xc4\x97linius po 20 min. gryno laiko, tarp j\xc5\xb3 10 min. pertrauka. Ritinis ridenamas (metamas) link var\xc5\xbeov\xc5\xb3 komandos, oru skrieti gali ne daugiau kaip 10-12 metr\xc5\xb3. Ridenamo ritinio greitis siekia 30-35 m/s. Stabdyti ritin\xc4\xaf galima tik ritmu\xc5\xa1a, o kai ritinys pilnai nesustabdomas ritmu\xc5\xa1a, galima stabdyti bet kuria k\xc5\xabno vieta. Sustabd\xc5\xbeius ritin\xc4\xaf, per 10 sek. b\xc5\xabtina j\xc4\xaf ridenti atgal. Vartininkas\xc2\xa0\xe2\x80\x93 vartininko aik\xc5\xa1tel\xc4\x97je (20\xc2\xa0m. nuo galin\xc4\x97s linijos) gali sustabdyti ritmu\xc5\xa1a arba bet kuria k\xc5\xabno vieta, kitoje aik\xc5\xa1t\xc4\x97s vietoje kaip eilinis \xc5\xbeaid\xc4\x97jas. Jeigu komanda prasi\xc5\xbeengia, baudinys metamas i\xc5\xa1 prasi\xc5\xbeengimo vietos, o jeigu pra\xc5\xbeanga \xc4\xafvyksta vartininko aik\xc5\xa1tel\xc4\x97je metamas baudinys \xc4\xaf vartus nuo 16 metr\xc5\xb3 (du ta\xc5\xa1kai).\n_START_SECTION_\nFederacija\n_START_PARAGRAPH_\n1958\xc2\xa0m. \xc4\xafkurta Lietuvi\xc5\xb3 liaudies \xc5\xbeaidim\xc5\xb3 federacija (pirmininkas Karolis Dineika). Jos sud\xc4\x97tyje buvo ritinio sportas, kuriam vadovavo pirmininko pavaduotojas Vytautas Steponaitis._NEWLINE_1973\xc2\xa0m. \xc4\xafkurta Lietuvos ritinio federacija. 1997\xc2\xa0m. perregistruota \xc4\xaf Lietuvos ritinio sporto federacij\xc4\x85 (LRSF). Nuo 1997\xc2\xa0m. jai vadovauja prezidentas Rimantas Dir\xc5\xbeius._NEWLINE_Buv\xc4\x99 prezidentai: 1973\xe2\x80\x931980\xc2\xa0m. R. Galinis, 1980\xe2\x80\x931983\xc2\xa0m. B. \xc4\x8ciutys, 1983\xe2\x80\x931989\xc2\xa0m. P. Stakionis, 1989\xe2\x80\x931997\xc2\xa0m. S. Mika\xc5\xa1auskas._NEWLINE_Federacija yra Lietuvos neolimpinio komiteto narys.\n_START_SECTION_\nSporto klubai\n_START_PARAGRAPH_\nLietuvoje ritin\xc4\xaf \xc5\xbeaid\xc5\xbeia Alvito ritininkai, Kupi\xc5\xa1kio rintininkai, \xc5\xa0iauli\xc5\xb3 sporto klubas, Vilkavi\xc5\xa1kio sporto klubas, Plateli\xc5\xb3 sporto klubas, Kauno lietuvi\xc5\xa1ko ritinio sporto klubas \xe2\x80\x9eAis\xc4\x8diai\xe2\x80\x9c. Plung\xc4\x97s ritinio sporto klubas ,,\xc5\xbdEMAI\xc4\x8cIAI", \xc4\xafkurtas 1996 metais. \xc4\xaek\xc5\xabr\xc4\x97jas Andrius Kaveckas. Jis yra ir tarptautin\xc4\x97s kategorijos treneris ir k\xc5\xabno kult\xc5\xabros mokytojas ekspertas, biomedicinos moksl\xc5\xb3 magistras, edukologijos bakalauras. (Nuo 2002 iki 2016 buvo ir Lietuvos k\xc5\xabno kult\xc5\xabros mokytoj\xc5\xb3 asociacijos valdybos nariu atsakingu u\xc5\xbe edukologijos ir sporto naujovi\xc5\xb3 sklaid\xc4\x85 Vakar\xc5\xb3 Lietuvos regione. Jo svari\xc5\xb3, nuveikt\xc5\xb3 darb\xc5\xb3 spektras puosel\xc4\x97jant Lietuvi\xc5\xa1k\xc4\x85 ritin\xc4\xaf patalpintas Lietuvos sporto muziejuje). Tais pa\xc4\x8diais 1996 metais ,,\xc5\xbdemai\xc4\x8diai" tapo Lietuvos \xc4\x8dempionais. 2000 metais A. Kaveckas suorganizavo Pirm\xc4\x85sias vaik\xc5\xb3, Lietuvi\xc5\xa1ko ritinio var\xc5\xbeybas ir dalyvavo Europos sporto istorijos kongere Madride kur su savo kolege doc.dr. R. Ma\xc5\xbeeikiene pristat\xc4\x97 ritinio sport\xc4\x85 darydami prane\xc5\xa1im\xc4\x85 ir demonstruodami inventori\xc5\xb3. Klubo vadovui A. Kaveckui ir doc., dr. Vilmai \xc4\x8cingienei bendradarbiaujant, 1997 metais, \xc4\xaf Plung\xc4\x99 atvyko Did\xc5\xbeiosios Britanijos TV kompanija ,,Trans World Production". Jie suk\xc5\xabr\xc4\x97 film\xc4\x85 apie ritin\xc4\xaf, kur\xc4\xaf transliavo 125 vastyb\xc4\x97se. Iki \xc5\xa1iol Andrius Kaveckas dalyvauja tarptautin\xc4\x97se mokslin\xc4\x97se konferencijose kaip prane\xc5\xa1\xc4\x97jas kurio temos ir apie ritinio sport\xc4\x85, ir apie fizin\xc4\xaf aktyvum\xc4\x85 bei sveikatinim\xc4\x85, ir apie vaik\xc5\xb3 treniravimo technologijas. (2015 m dalijosi ger\xc4\x85ja patirtimi, pad\xc4\x97jo parengti sportininkus netgi Lietuvos mokini\xc5\xb3 \xc5\xbeaidyn\xc4\x97ms kur sportininkai i\xc5\xa1kovojo 2-\xc4\x85j\xc4\x85 viet\xc4\x85 baidar\xc4\x97je dviviet\xc4\x97je 500 m nuotolyje). 2001-2004 metais jo vadovaujama jaunu\xc4\x8di\xc5\xb3, jauni\xc5\xb3, jaunimo komanda tapo Lietuvos \xc4\x8dempionaias bei prizininkais. Nuo 2004 m. iki \xc5\xa1iol klubas vykdo tik edukacin\xc4\x99 veikl\xc4\x85 skleisdamas \xc5\xbeini\xc4\x85 apie unikali\xc4\x85, analog\xc5\xb3 pasaulyje neturin\xc4\x8di\xc4\x85 sportinio \xc5\xbeaidimo istorin\xc4\x99 raid\xc4\x85 kuri \xc4\xaftraukt\xc4\x85 \xc4\xaf UNESCO nematerial\xc5\xabj\xc4\xaf paveld\xc4\x85. Skaito paskaitas KU TSI ir apie \xc5\xa1iuolaikin\xc4\xaf ugdym\xc4\x85 k\xc5\xabno kult\xc5\xabros srityje. 2009 m. Andrius Kaveckas pristat\xc4\x97 ne\xc4\xafgaliesiems modifikuot\xc4\x85 variant\xc4\x85 su pagrindiniais ritinio \xc5\xbeaidimo elementais. 2013 m. Andrius Kaveckas kaip ritinio sporto klubo ,,\xc5\xbdemai\xc4\x8diai" vadovas, ritinio sporto \xc5\xbeaidimo puosel\xc4\x97tojas dalyvavo kviestiniu sve\xc4\x8diu vaik\xc5\xb3 vasaros stovykloje UAB ,,Menthor Lietuva", kuri\xc4\x85 r\xc4\x97m\xc4\x97 \xc5\xa0vedijos Karalien\xc4\x97 Silvija, kur stovyklos dalyviai buvo supa\xc5\xbeindinti su ritinio \xc5\xbeaidimu. 2014 m. A. Kaveckas dalyvavo kviestiniu ekspertu student\xc5\xb3 main\xc5\xb3 programoje ,,EIVoS" (Europos savanoriai sporte) kur taip pat supa\xc5\xbeindino Europos \xc5\xa1ali\xc5\xb3 studentus su ritiniu. 2017 vasaros stovykloje Kaune Aleksandro Stulginskio Universiteto teritorijoje kur vyko etno sportini\xc5\xb3 \xc5\xbeaidim\xc5\xb3 pa\xc5\xbeintinis - mokomasis ciklas, A. Kaveckas ap\xc5\xbevelg\xc4\x97 \xc5\xbeaidimo istorin\xc4\x99 raid\xc4\x85, pademonstravo inventori\xc5\xb3 dalyviams kuriuos apmok\xc4\x97 \xc5\xbeaidimo pagrind\xc5\xb3 ir sureng\xc4\x97 supaprastintas var\xc5\xbeybas ,,ASU" lauko teniso aik\xc5\xa1tel\xc4\x97je 1x1, 2x2, 3x3. 2017 m rugs\xc4\x97jo 9 d. ASU vykusiose 1-osiose Lietuvos etno sporto \xc5\xbeaidyn\xc4\x97se pristat\xc4\x97 bei demonstravo mini ritin\xc4\xaf 3x3 lauko teniso dyd\xc5\xbeio erdv\xc4\x97je.'